b'\n_START_ARTICLE_\nBarvanje po Gramu\n_START_PARAGRAPH_\nBarvanje po Gramu je empiri\xc4\x8dna metoda za diferenciacijo bakterij v dve veliki skupini: grampozitivne in gramnegativne bakterije. Prve se obarvajo vijoli\xc4\x8dno, druge pa rde\xc4\x8de. Razli\xc4\x8dno obarvanje je posledica razlik v zgradbi bakterijske celi\xc4\x8dne stene._NEWLINE_Metoda se imenuje po njenem odkritelju, danskem znanstveniku Hansu Christianu Gramu (1853-1938), ki jo je razvil leta 1884, ko je na ta na\xc4\x8din lo\xc4\x8dil bakterijo Streptococcus pneumoniae od bakterije Klebsiella pneumoniae.\n_START_SECTION_\nUporaba\n_START_PARAGRAPH_\nBarvanje po Gramu je ena najosnovnej\xc5\xa1ih in najuporabnej\xc5\xa1ih metod barvanja v bakteriologiji. Obi\xc4\x8dajno ta metoda predstavlja prvi korak pri istovetenju bakterijskih vzorcev._NEWLINE_Za ugotavljanje povzro\xc4\x8ditelja bakterijske oku\xc5\xbebe se barvanje po Gramu opravi na biopti\xc4\x8dnem vzorcu ali vzorcu telesnih teko\xc4\x8din. Rezultati so na voljo hitreje kot pri metodi mikrobiolo\xc5\xa1ke kulture. Identifikacija povzro\xc4\x8ditelja je bistvena za izbiro u\xc4\x8dinkovitega antibiotika za zdravljenje.\n_START_SECTION_\nPostopek\n_START_PARAGRAPH_\nVzorec nanesemo na objektno steklo, ga posu\xc5\xa1imo in fiksiramo nad ognjem. Na vzorec nanesemo barvilo metilvijoli\xc4\x8dno, po spiranju sledi fiksacija metilvijoli\xc4\x8dnega z jodovo raztopino. Ob stiku barvila z raztopino joda se tvorijo kristali metilvijoli\xc4\x8dnega. Odve\xc4\x8dno barvilo speremo z zmesjo acetona in etanola, pri \xc4\x8demer se gramnegativne bakterije razbarvajo. Grampozitivne bakterije se ne razbarvajo, saj kristali metilvijoli\xc4\x8dnega ostanejo ujeti v debeli plasti peptidoglikana. Gramnegativne bakterije nato rde\xc4\x8de obarvamo s fuksinom ali safraninom. Na mikroskopski sliki so gram-pozitivne bakterije obarvane vijoli\xc4\x8dno, gramnegativne pa rde\xc4\x8de.'